Diari Oficial de la Generalitat Valenciana


Sumari del DOGV 9474, del 21-11-2022 (2022/10765)

RESOLUCIÓ de 15 de setembre de 2022, del director general de Qualitat i Educació Ambiental, per la qual es formula declaració d'impacte ambiental del projecte de modificació substancial de l'autorització ambiental integrada per a una instal·lació de tractament previ (operacions de rentatge, blanqueig, merceritzatge) o per al tint de fibres o productes tèxtils quan la capacitat de tractament supere les 10 tones diàries, en el terme municipal de Cocentaina. Expediente: (1863829) 125/9274-TDR.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9474

Data del DOGV
:   21-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10306


Data del document
:   15-09-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 15 de setembre de 2022, del director general de Qualitat i Educació Ambiental, per la qual es formula declaració d'impacte ambiental del projecte de modificació substancial de l'autorització ambiental integrada per a una instal·lació de tractament previ (operacions de rentatge, blanqueig, merceritzatge) o per al tint de fibres o productes tèxtils quan la capacitat de tractament supere les 10 tones diàries, en el terme municipal de Cocentaina. Expediente: (1863829) 125/2482-VXJ. [2022/10142]  
«Declaració d'impacte ambiental  
Expedient: (1863829) 125/9254-UNK.  
Títol: Modificació substancial de l'autorització ambiental integrada per a una instal·lació de tractament previ (operacions de rentatge, blanqueig, merceritzatge) o per al tint de fibres o productes tèxtils quan la capacitat de tractament supere les 10 tones diàries.  
Promotor: Jovertex, SA.  
Òrgan substantiu: Direcció General de Qualitat i Educació Ambiental.  
Ref. òrgan substantiu: 063/16 IPPC.  
Localització: avinguda d'Alacant, núm. 69, Cocentaina (Alacant).  
NIMA: 6594774537.  
  
Antecedents  
Jovertex, SA, explota una indústria pertanyent al sector tèxtil, dedicada a l'activitat de repassat, acabat i estampació de teixits. Desenvolupa la seua activitat a l'interior d'una nau que comparteix amb una indústria de teixits, en la qual la gerència és comuna per a ambdues.  
La mercantil disposa de la Resolució de 29 d'abril de 2008, per la qual s'atorga a Jovertex, SA, l'autorització ambiental integrada (AAI) per a una indústria de repassat, acabat i estampació de teixits, que queda inscrita en el registre d'instal·lacions de la Comunitat Valenciana amb el número 262/AAI/CV. Consta en la AAI una capacitat productiva de 101,4 t/dia de teixit fi i 87,5 t/dia de teixit gruixut.  
Mitjançant resolucions de 9 de juliol de 2010 i de 20 d'agost de 2012, es va modificar d'ofici la AAI.  
Mitjançant Resolució d'11 de desembre de 2013, es va actualitzar la AAI.  
  
Descripció del projecte  
La instal·lació és existent i en funcionament. La modificació substancial realitzada consisteix en la instal·lació d'una secció de tintura per a fil i teixit mitjançant autoclaus i el seu posterior assecatge. La tela i els fils se submergeixen en aigua amb tints i colorants dins de les autoclaus. L'ampliació de l'activitat es realitza a l'interior de la nau existent, però en una zona ocupada per una altra empresa que l'ha deixada lliure per a la instal·lació d'aquesta secció.  
La modificació realitzada comporta la posada en marxa d'una secció de tintura com a etapa d'acabat d'alguns teixits fabricats per la mercantil o per a la tintura de fils que després s'utilitzaran en el posterior procés de teixedoria, preferentment: polièster, acrílic, viscosa i cotó. La maquinària on es realitza aquesta tintura es diu «autoclau».  
  
La mercantil ha incorporat una nova secció (línia d'acabat) a l'interior de la nau industrial en la qual desenvolupa tot el procés productiu (activitat actual). La planta té aproximadament una superfície de 10.000 m², la nova secció ocupa una superfície de 1.500 m² aproximadament que se sumen als 5.500 m² de superfície que inicialment ocupa la mercantil. No s'ha ampliat la superfície ni hi ha hagut modificacions quant a les edificacions, no es modifica la producció anual pel fet que la nova secció és una etapa més d'acabat per als teixits i els fils tractats per la mercantil. La modificació realitzada no consumeix dissolvents, ja que es tracta de pigments i colorants sòlids que són mesclats amb aigua per al tintatge.  
En la secció de tintura s'ha instal·lat una sala tancada anomenada «cuina de colors», on s'emmagatzemen: productes químics que s'utilitzaran en el procés i es realitza la mescla de colors amb aigua previ a la seua utilització en les autoclaus, una bàscula digital i una campana extractora que s'acciona en el moment de produir-se la mescla de tints.  
  
En aquesta secció es consumeixen dos tipus de matèries primeres: fibres que venen de les etapes anteriors (fil i teixit preferentment polièster, acrílic, viscosa i cotó) i productes químics per a la tintura. No s'estima variació en la quantitat de matèria primera de teixit i fil en cru. També es consumeix aigua per a la dissolució de les tintes i colorants en la màquina de l'autoclau de tintura on s'introdueixen els fils i el teixit per al seu tintat; aquesta prové d'un pou (subministrament subterrani). No tot el teixit que es rep en l'empresa passarà per aquest procés de tintura, l'acabat depén dels clients. Es tracta d'un acabat més dins del procés de l'empresa, per la qual cosa el producte final d'aquesta etapa són els fils i teixits tintats que han sigut preparats en les etapes anteriors. Els fils i el teixit no s'emmagatzemen perquè entren en aquesta secció directament d'etapes anteriors. La documentació aportada indica que en 2014 es van processar 308,6 tones de teixit.  
  
El procés productiu d'aquesta ampliació tant en l'etapa de tintura com d'assecatge consta de:  
1. Secció de tintura.  
Tintura de fil en cons: el fil cru en cons és introduït dins d'autoclaus que contenen un bany de tintura (colorants dissolts en aigua). Mitjançant un cicle de tintat que varia en funció de la qualitat i composició del fil i dels productes químics a emprar, s'aconsegueix que el fil adquirisca el color desitjat. S'utilitzen tres autoclaus (dues verticals i una horitzontal).  
  
Tintura de teixit: el teixit és introduït mitjançant una plegadora dins de tres autoclaus que contenen un bany de tintura. Mitjançant un cicle de tintat que varia en funció de la qualitat i composició del fil i dels productes químics a emprar, s'aconsegueix que el fil adquirisca el color desitjat. El dosatge dels productes químics en les autoclaus es realitza de manera manual per part dels operaris de la secció.  
  
2. Secció d'assecatge.  
Assecatge de fil en cons: una vegada es duu a terme el procés de tintura, per a assecar el fil en cons en vertical, s'utilitza una centrífuga (tipus rentadora).  
Assecatge de teixit: per a assecar fibres naturals o cel·lulòsiques s'utilitza una cambra d'assecatge, en què es recircula vapor d'aigua per un serpentí que calfa l'ambient de la cambra i produeix l'assecatge.  
La documentació aportada incorpora les MTD en el procés de tintura, sent les principals: tintura per esgotament de les fibres de polièster i les seues mescles sense portadors, o amb portadors alternatius (es redueix o elimina les emissions de portadors, i s'usen substàncies fàcilment biodegradables). Utilització de dispersants bioeliminables en les formulacions del bany de tintura. Tintura contínua amb colorant tina en un sol pas (es redueix el consum d'aigua, energia i productes químics). Tintura amb colorants sulfurosos amb baix contingut en sulfur. Tintura per esgotament de fibres de cel·lulosa amb alta fixació de colorants reactius polifuncionals (es redueix la càrrega contaminant de les aigües residuals). Tractament posterior amb enzims en la tintura (es redueix el consum d'aigua i energia). Reducció de les emissions en la tintura de la llana amb colorants premetal·lizats (elimina el crom i redueix el consum d'aigua). Optimització de la tintura en jet. Recirculació de l'aigua en els processos discontinus.  
  
Tramitació administrativa  
Amb data 7 de novembre de 2016, va tindre entrada en el Servei d'Avaluació d'Impacte Ambiental (òrgan ambiental) ofici del Servei de Lluita Contra el Canvi Climàtic i Prevenció i Control de la Contaminació (òrgan substantiu), sol·licitant el pronunciament sobre la suficiència i idoneïtat de la documentació aportada pel promotor, per a una empresa de tèxtil de repassat, acabat i estampació de teixit a Cocentaina.  
  
A l'ofici s'adjunta:  
Projecte bàsic de modificació substancial de la AAI (febrer 2016).  
  
Resum no tècnic del projecte bàsic de modificació substancial de la AAI.  
Amb data 15 de juny de 2017, l'òrgan ambiental remet ofici a l'òrgan substantiu, comunicant que es requereix ampliació de la documentació.  
Amb data 14 de setembre de 2017, l'òrgan substantiu remet ofici i sol·licita pronunciament sobre la suficiència i idoneïtat de la documentació aportada.  
A l'ofici s'adjunta:  
Sol·licitud d'avaluació d'impacte ambiental.  
Estudi d'impacte ambiental (juliol 2017).  
Documentació complementària (contestació a l'informe de suficiència realitzat per l'òrgan ambiental).  
Amb data 23 d'abril de 2018, l'òrgan ambiental remet ofici a l'òrgan substantiu, comunicant que la documentació remesa és suficient i que l'expedient corresponent haurà de completar-se amb el resultat de la fase d'informació pública i consultes.  
Amb data 12 de setembre de 2018, l'òrgan substantiu remet ofici comunicant el resultat de la informació pública, sense haver-se presentat al·legacions al projecte i adjunta informes.  
Amb data 2 d'octubre de 2020, l'òrgan substantiu remet ofici aportant un informe de l'Ajuntament de Cocentaina i un escrit del promotor sobre l'augment de la quantitat de llots i sol·licita la declaració d'impacte ambiental.  
Amb data 9 d'agost de 2022, l'òrgan substantiu, remet ofici aportant els informes d'EPSAR i del Servei de Protecció de l'Atmosfera.  
  
Consultes realitzades per l'òrgan substantiu i informes  
En la documentació aportada per l'òrgan substantiu consten els informes següents:  
1. Informe emés el 15 de desembre de 2016 per EPSAR.  
2. Informe favorable condicionat de CHX, emés el 23 de juny de 2017.  
3. Informe favorable condicionat, emés el 6 de juliol de 2017 per l'Ajuntament de Cocentaina, sobre la suficiència i idoneïtat de la documentació presentada.  
4. Informe favorable emés el 23 de novembre de 2020 per EPSAR.  
  
5. Informe favorable emés el 7 de gener de 2021 pel Servei de Protecció de l'Atmosfera.  
S'aporta contestació del promotor al requeriment de la CHX i requeriment de l'Ajuntament de Cocentaina.  
S'aporta certificat d'informació pública de data 18 de juliol de 2018, sense haver-se presentat al·legacions per part de l'Ajuntament de Cocentaina.  
Informe favorable de l'Ajuntament de Cocentaina, emés el 10 de maig de 2019, sobre l'esmena de les deficiències del promotor. Segons informe aportat emés per l'Ajuntament de Cocentaina, la mercantil, en matèria d'abocaments d'aigües residuals, compleix amb les condicions establides en l'ordenança d'abocaments.  
  
Consideracions ambientals  
Consultat el visor cartogràfic, la parcel·la fita en la part sud-est de la instal·lació amb espais naturals protegits «Paisatge protegit de Serpis». Es localitza aproximadament a uns 600 metres del Parc Natural de la Serra de Mariola i de la zona d'especial protecció per als ocells (ZEPA) «serres de Mariola i del Carrascar de la Font Roja». Al nord-oest de la parcel·la es localitza l'àrea d'amortiment de la zonificació PORN-Mariola i àrea urbana de la zonificació PRUG (àrea d'amortiment). En la part sud d'aquesta es localitza el barranc del Pobre.  
  
L'activitat es desenvolupa a l'interior de la nau industrial i atés que no s'amplia ni modifica les edificacions, s'estima que no tindrà efectes significatius sobre el medi ambient.  
La planta es desenvolupa en el seu cara sud pròxima a terrenys catalogats com a forestal estratègic segons el vigent PATFOR. Segons el vigent Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA), la parcel·la no està afectada per risc d'inundació.  
La instal·lació es localitza en zona industrial, en l'entorn immediat de la instal·lació se situen altres instal·lacions industrials, a menys de 500 metres es localitzen nuclis de població i aproximadament a 2,5 km el nucli urbà de Cocentaina. L'accés a la parcel·la es realitza des de la via de servei de la carretera N-340, a l'avinguda d'Alacant.  
L'estudi d'impacte ambiental inclou una anàlisi dels potencials efectes significatius del projecte en el medi ambient durant la fase de funcionament i cessament de l'activitat. Valora la seua incidència sobre el clima, qualitat de l'aire, soroll, qualitat de les aigües, sòl, medi biòtic, paisatge i medi socioeconòmic.  
Preveu mesures preventives i correctores en situació de funcionament de la nova secció de tintura, com és el sistema de contenció d'abocament accidentals, tant per a la càrrega, descàrrega i trasllat de productes químics i residus, sent emmagatzemats en sales habilitades per a això, a cobert i sobre sòl pavimentat de formigó com en la zona d'autoclaus. Els productes químics líquids estaran emmagatzemats sobre cubetes de retenció. Es disposarà de material absorbent al costat de la cuina de colors i autoclaus per a poder recollir qualsevol vessament accidental, sent gestionat segons la seua naturalesa. Planteja possibles alternatives i també preveu que les operacions de tractament s'ajusten a les MTD a aplicar en la instal·lació.  
Quant al possible impacte de les emissions atmosfèriques, la nova etapa requereix aportació de calor a través d'una caldera de vapor nova que constitueix el focus número 13, amb una potència de 1.003 kW, consumeix gas natural i estaria situada al costat de la caldera d'aigua calenta sanitària. Tant la caldera de l'F10 (caldera d'aigua calenta sanitària) com la nova de l'F13 subministren vapor d'aigua a la secció d'acabat i a la nova secció de tintura.  
S'hi aporta un informe d'inspecció reglamentària d'emissions a l'atmosfera, emés el 16 de setembre de 2016 per una ECMCA, concloent-hi que l'emissió de contaminants a l'atmosfera mesurats en les instal·lacions compleix amb els valors límit d'emissió (VLE).  
La documentació aportada exposa que l'últim mesurament dels nivells de soroll es va realitzar el 12 de març de 2014, sent el resultat conforme segons l'informe d'ECA núm. 24-80-C38-9-066995, concloent-hi que es compleix amb els valors límit en ambient exterior segons el que s'indica en el Decret 266/2004, de 3 de desembre.  
No es preveu l'augment de la quantitat de residus no perillosos generats amb l'ampliació de l'activitat, però sí s'ha incrementat la generació de residus perillosos per la nova secció de tintura. L'emmagatzematge de residus perillosos generats en aquesta secció no s'ha modificat. Aquests a mesura que es generen en la secció de tintura són traslladats fins a la zona d'emmagatzematge, per a la seua retirada per gestor autoritzat i també els residus no perillosos. Els llots de depuradora són considerats com a perillosos i s'emmagatzemen en la zona de la depuradora, en saques. La quantitat total de residus perillosos generats sense la secció de tintura és de 1.332 t/any i amb la secció de tintura és de 3.404 t/any.  
La documentació tècnica aportada especifica que la quantitat anual emmagatzemada i consumida de productes químics és inferior a la indicada en la columna 2 de la part 2 de l'annex I del Reial decret 840/2015, de 21 de setembre, pel qual s'aproven mesures de control dels riscos inherents als accidents greus en els quals intervinguen substàncies perilloses. Exposant a més que la modificació no genera emissió de compostos orgànics volàtils.  
L'aigua prové de la xarxa de proveïment municipal per a l'ús sanitari. La mercantil utilitza aigua del pou (subministrament subterrani) per al procés productiu. La secció de tintura consumeix aigua per a la dissolució de les tintes i colorants en la màquina de l'autoclau on s'introdueixen els fils i el teixit per al seu tintat. L'activitat de tintura i acabats tèxtil es caracteritza per un elevat consum d'aigua de pou per al seu desenvolupament. L'augment de consum d'aigua amb aquesta nova etapa és significatiu, abans sense l'etapa de tintura hi havia un consum total de 7.000 m³/any i amb la nova etapa de tintura el consum és de 12.600 m³/any, sent l'increment del 80 %. Una vegada utilitzada serà tractada en l'EDARI de la mercantil i el seu posterior abocament a la xarxa de clavegueram municipal.  
El balanç total de l'aigua de la mercantil per a l'any 2016 i una producció de 409,6 tones de teixit acabat és el següent: l'entrada és donada per subministraments propis (captació d'aigua subterrània), sent de 30.155 m³/any, i subministrament de xarxa, sent 672 m³/any. L'eixida és donada per l'abocament conjunt sanitari més industrial que és de 26.436 m³/any i l'evaporació (procés tèxtil) que és de 4.391 m³/any.  
  
El titular del subministrament (aigua subterrània) és una mercantil del mateix grup empresarial (Temiluz, SA), amb la mateixa gerència que Jovertex, SA. Aquesta aigua s'utilitza per al sistema productiu, en concret per al procés de rentatge, ramatge i tintura, descalcificació aigua i depuradora i per a la producció de vapor en la caldera.  
Temiluz, SA, és l'empresa del grup que posseeix la titularitat de la concessió a efectes administratius, aquesta empresa no té procés productiu. Es dona l'ús de l'aigua del pou a dues empreses del grup: Jovertex, SA, i Francisco Jover, SA.  
La documentació complementària aporta la notificació de resolució de concessió d'aigües subterrànies amb destinació a ús industrial i recreatiu (reg de jardins) de la CHX emés el 21 d'octubre de 2010, en el qual s'atorga a Temiluz, SA, l'aprofitament d'un volum màxim anual de 40.000 m³/any amb destinació a ús industrial i recreatiu.  
  
La secció nova genera un abocament d'aigües residuals provinent de les autoclaus de tintat, es tracta d'aigua amb colorants i tintes. Existeix una canalització que condueix els abocaments d'aquesta secció fins a la depuradora per al seu tractament. El consum d'aigua en la secció de tintura augmentarà considerablement pel que una vegada utilitzada serà tractada en l'EDARI de la mercantil i el seu posterior abocament a la xarxa de clavegueram municipal juntament amb les aigües residuals sanitàries. L'efluent d'eixida de la depuradora es condueix fins a una arqueta de registre situada en l'avinguda Serrella, a l'est de les instal·lacions, primer fins a l'EDARI i posterior a la seua depuració, a l'exterior de la parcel·la, on connecten amb el col·lector municipal. L'abocament total abans sense l'etapa de tintura era de 5.300 m³/any i l'abocament total amb la nova etapa de tintura és de 10.900 m³/any, sent l'increment de 105 per cent. Tots els abocaments d'aigües residuals de l'empresa, tant d'origen industrial com sanitari, són recollits i canalitzats fins a la depuradora per al seu tractament. Els llots generats en l'EDARI són emmagatzemats i posteriorment són retirats per gestor autoritzat. A l'abril de 2017 es va instal·lar un equip per al tractament de llots (premsa de llots).  
S'ha incrementat el volum d'abocaments a tractar i de llots produïts, a més de ser diferents els components químics derivats de la secció de tintura, com a conseqüència la mercantil ha realitzat una sèrie de canvis i ampliacions en la depuradora per a adequar la qualitat de l'efluent i el volum a tractar, com és: ampliació del tanc d'homogeneïtzació, instal·lació d'un sistema de deshidratació de llots, automatització en l'addició de floculant/coagulant, substitució de les bombes d'impulsió, instal·lació de filtres tamís i un sistema de control analític.  
  
Les aigües pluvials precipitades sobre les diferents edificacions són recollides i canalitzades a través de baixants i abocades a la xarxa municipal de clavegueram, al costat dels abocaments sanitaris i industrials.  
La secció de tintura consumeix energia per a il·luminació, maquinària i calor mitjançant vapor d'aigua. El consum energètic d'aquesta secció és per al gas natural (calderes) de 1.762 MWh i electricitat de 783 MWh, sent l'increment energètic per al gas natural de 52 per cent i per a l'electricitat de 20 per cent.  
La mercantil té previst implantar un sistema de recuperació tèrmica vinculada als equips de tintura, per a minimització consum energia. Es pretén la recuperació tèrmica del sistema de recuperació del circuit de refrigeració dels equips de tintura i del sistema de recuperació dels condensats del vapor utilitzats per a elevar la temperatura dels processos de tintura.  
Respecte al programa de vigilància ambiental, la mercantil proposa el seguiment de les mesures protectores i correctores previstes en la fase de funcionament amb la realització dels controls i inspeccions reglamentaris d'aplicació, que inclourà el control de les emissions atmosfèriques i acústiques, aigües, residus i sobre els efectes produïts per incendis en les instal·lacions.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.c de la Llei 21/2013, de 9 de desembre, d'avaluació ambiental, en quedar inclòs en l'annex I, grup 5.b d'aquesta llei.  
  
L'expedient ha observat els tràmits previstos en la secció primera del capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que posseïsc, resolc:  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte de modificació substancial de l'autorització ambiental integrada per a una instal·lació de tractament previ (operacions de rentatge, blanqueig, merceritzatge) o per al tint de fibres o productes tèxtils quan la capacitat de tractament supere les 10 tones diàries, promogut per Jovertex, SA, situat en l'avinguda d'Alacant, núm. 69, del terme municipal de Cocentaina (Alacant), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
1. Si els efluents obtinguts després del tractament de les aigües residuals no obtingueren la qualitat adequada per al seu abocament o fora causa d'incompliment de les normes de qualitat ambiental del mitjà receptor, el promotor haurà d'executar les modificacions precises en la instal·lació de depuració a fi d'ajustar l'abocament a les característiques de la normativa vigent en la matèria. Si fora necessari, s'aplicaran les mesures correctores pertinents per a complir amb els límits establits i en tot cas, es realitzaran les analítiques necessàries fins a constatar la qualitat exigida per a l'abocament.  
2. Donada la localització de la planta, sent que la parcel·la que alberga la instal·lació és pròxima a terreny forestal estratègic, haurà de tindre's en compte l'aplicació del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals per a observar en l'execució de les obres i treballs que es desenvolupen en terreny forestal o en els seus voltants.  
3. Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
Conforme al que es preveu en l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, i també en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, procedisquen en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 15 de setembre de 2022.- El director general de Qualitat i Educació Ambiental: Joan Piquer Huerga.»